《邓司徒祠清奇古怪四老柏歌》
清代·方仁渊

司徒庙前四老柏，枝化虬龙根化石。千年灵物卧深山，风雨雷霆劫不拔。

一株清而臞，便便硕腹如醇儒。一株古而秀，肌理盘旋皮锦绣。

一株斧劈碎条条，离奇老干驾虹桥，枝末腾空干碧霄。

更有一株形容古怪出人意，双龙怒斗身跌地。一爪撑空不著尘，蜿蜒天矫明珠戏。

苍鳞翠鬣耀眼鲜，昂头皆欲升青天。崔巍郁律洵神物，栖鸾巢凤烘云日。

缅想司徒东汉功，昆阳血战土花红。何为香火庙社兹山中，自从高宗睿赏题四字，直与孔明庙前老柏争英风。

作者简介：又名思梅，字耕霞，顾山人。幼好学，父母贫穷，借书苦读，工诗，有倚云轩吟草一卷。喜练书画，香山寺额出其手笔。工医学，悬壶常熟，有倚云轩医案、倚云轩医话易头歌诀、舌苔歌诀等书，创办常熟医学会月刊出版二十六期后，因经费停刊。民国十一年组织常熟医界抗议北洋政府颁布条理歧视中医。生于道光二十四年，民国十六年病逝，时八十三岁。